《中秋次韵》
宋代·章甫

秋浦堂前有清集，久客思家泪痕湿。
连年客里作中秋，今岁还家又无及。
山中茅屋冷如水，应念征尘何日洗。
边鸿也解寄归音，旅燕亦能辞故垒。
滔滔四海知音谁，公家公子岁寒期。
殷勤为我拨新酿，暖热向我哦好诗。
我生志愿良自足，肯向天涯长碌碌。
愿君腰金佩鸣玉，从我羹藜饭脱粟。
秋风舟子两相催，侧帽长吟归去来。
开帆转柁清溪口，还山要趁重阳酒。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。